Cameron neem leisels oor by Rupert as Maties-kanselierRegter Edwin Cameron is as die nuwe kanselier van die Universiteit Stellenbosch aangewys. (Foto: US) Die akademikus, regsgeleerde, outeur en nou afgetrede regter van die Konstitusionele Hof, Edwin Cameron, is vandag tot kanselier van die Universiteit Stellenbosch (US) verkies. ’n Kieskollege wat bestaan uit lede van die raad, lede van die uitvoerende komitee van die senaat sowel as die president en visepresident van die konvokasie van die US het vanoggend byeengekom om die instelling se 15de kanselier te kies. Hy neem die leisels oor by die uittredende kanselier, dr. Johann Rupert. Cameron, ’n US-alumnus en ontvanger van ’n eredoktorsgraad van dié instelling in 2015, is met ’n groot meerderheid van stemme verkies, het die universiteit in ŉ verklaring gesê. “Dit is vir my ’n eer en voorreg om die geleentheid te hê om die US en sy gemeenskappe te dien, en ek sien uit na my nuwe verantwoordelikhede,” het Cameron gesê. Prof. Wim de Villiers, rektor, visekanselier en voorsitter van die kieskollege, het gesê dit is ŉ voorreg om iemand van Cameron se statuur as kanselier te hê. “Hy is ŉ kampvegter vir menseregte en spog met ŉ voortreflike regsloopbaan. Ek sien daarna uit om met hom saam te werk. Ons bedank ook graag ons huidige kanselier, dr. Johann Rupert, vir sy harde werk en hulp gedurende sy termyn, wat op 31 Desember ten einde loop,” het De Villiers gesê. George Steyn, voorsitter van die US-raad, het Cameron se verkiesing verwelkom. Carli van Wyk, uittredende voorsitter van die Studenteraad (SR) en lid van die raad, het die aankondiging as goeie nuus beskryf én uitgelig dat Cameron in sy studentedae aan die US in die SR gedien het. Die US het in 2015 ’n eredoktorsgraad aan Cameron toegeken vir sy “volgehoue professionele en persoonlike voorspraak vir die erkenning van elkeen se menswaardigheid, vryheid en gelykheid – fundamentele waardes wat hy in ons én ander se regsbestel help veranker het”. Die US het gesê Cameron het die Suid-Afrikaanse reg só help ontwikkel dat dit waarlik die fundamentele waardes van die Grondwet weerspieël. Boonop maak sy rol om seksuele oriëntasie as verbode grond van diskriminasie in die handves van regte te laat opneem, en sy voorspraak vir persone met MIV/vigs, hom ’n kernspeler in die Suid-Afrikaanse én wêreldreg. Cameron het aan die universiteite van Stellenbosch, Oxford en Suid-Afrika studeer. Hy het sy loopbaan by die Universiteit van die Witwatersrand se Sentrum vir Toegepaste Regstudie begin voordat hy in 1994 as senior advokaat (SC) en later daardie selfde jaar deur pres. Nelson Mandela as waarnemende regter in die hooggeregshof aangewys is. Hy is in 1995 as ’n regter in die hooggeregshof aangestel, in 2001 as regter in die appèlhof, en in 2009 as regter in die Konstitusionele Hof. As die eerste Suid-Afrikaner in ’n hoëprofiel- openbare amp wat openlik oor sy MIV-status en ervaring van antiretrovirale middels (ARV’s) gepraat het, is Cameron se bydrae tot meer toeganklike ARV-behandeling vir alle MIV-positiewe Suid-Afrikaners geloofwaardig en gedug, het die US gesê. Sy internasionale impak as toonaangewende regsgeleerde met byna 200 uitsprake agter sy naam, bekroonde outeur en gewilde spreker blyk uit die etlike eerbewyse wat hy al ontvang het. Dít strek van erkenning deur die balie van Engeland en Wallis vir sy bydrae tot internasionale regspleging en menseregtebeskerming, tot die prestigeryke toekenning Grand Prix du Conseil Québécois des Gais et Lesbiennes in Montreal. Cameron is ook ’n beskermheer vir verskeie kinderhuise, klinieke en verenigings. Die kanselier beklee die amp vir vyf jaar en is herkiesbaar vir een verdere termyn.